El Col·lectiu pel Patrimoni Saguntí presenta el concurs per a escolars ‘Dibuixa el teu Patrimoni’
07 de febrer 2018

![](/media/4gofvrfq/93-img_2099_cuerpo.jpg)  
  

El Col·lectiu pel Patrimoni Saguntí, amb la col·laboració de l'Ajuntament de Sagunt, ha presentat este matí la segona edició del concurs per a escolars ‘Dibuixa el teu Patrimoni’. Després del bon acolliment de la primera edició fa un any, el Col·lectiu ultima els detalls per a donar començament a este concurs destinat a alumnes de primària, d'entre 6 i 12 anys.

L'objecte principal de ‘Dibuixa el teu Patrimoni’ és que els escolars de Sagunt descobrisquen la importància del patrimoni històric de la ciutat a través del contacte vital i de l'expressió plàstica que la seua imatge els suggerix, alhora que prenen consciència sobre la necessitat de la seua conservació i millora. Hi haurà dues sessions: una a Sagunt per a dibuixar la Porta d'Almenara el diumenge 11 de febrer, i una altra al Port de Sagunt per a dibuixar la Nau de Tallers Generals el diumenge 4 de març, ambdues a les 10 del matí.

A la presentació del concurs han assistit l'alcalde de Sagunt, Quico Fernández, i per part del Col·lectiu pel Patrimoni Saguntí, la seua presidenta, Conxa Cardo, i Celia Paniagua. Quico Fernández ha destacat que esta iniciativa “**és especialment rellevant perquè participa un gran col·lectiu de xiquets i xiquetes, entre 6 i 12 anys, amb un motiu que és dibuixar el patrimoni per a conéixer-lo i voler-ho i així donar-li el valor que té. Este treball pedagògic en el conjunt de la societat que està fent el Col·lectiu és fonamental per a prendre consciència del nostre patrimoni i fer de grup de pressió, ja que la conservació del patrimoni és responsabilitat de totes les administracions**”.

Conxa Cardo ha assenyalat que el Col·lectiu pel Patrimoni Saguntí intenta “**sensibilitzar i fer partícips als xiquets i xiquetes de primària del municipi del patrimoni existent, perquè ells i elles són la societat del futur i esta és una forma que ho respecten**”.

Fernández ha assegurat que este concurs oferix “**una visió molt àmplia del patrimoni de la ciutat que va des de l'històric més antic a l'industrial més recent. Per tant, des de l'Ajuntament de Sagunt donem les gràcies i convidem a tots els col·legis a col·laborar i animem al Col·lectiu a continuar treballant**”.

Celia Paniagua també ha aportat la seua visió positiva d'esta iniciativa “**en la qual estos xiquets i xiquetes que són la generació del futur passaran un divertit matí de diumenge, intercanviaran les seues tasques, es faran preguntes sobre com resoldre l'exercici i sempre recordaran eixe dia en el qual van dibuixar la Porta d'Almenara o la Nau de Tallers Generals**”.

La modalitat serà a l'aire lliure amb dibuix o pintura amb llapis i colors no líquids. S'utilitzarà paper i suport subministrats pel Col·lectiu, encara que aconsellen portar una xicoteta cadira. La resta de materials necessaris per a l'exercici hauran de portar-los els i les participants. Els xiquets i xiquetes participants acudiran necessàriament amb un adult responsable, i se situaran lliurement dins dels espais marcats per l'organització on no podran ser assessorats en la realització de l'exercici per cap persona. La sessió finalitzarà a les 12 hores.

Les categories seran de 6 a 7 anys, de 8 a 9 anys i de 10, 11 i 12 anys. Els premis s'atorgaran als tres primers classificats dins de cada categoria, als quals se'ls regalarà una tablet i com a trofeu una butlla romana. També es lliuraran 6 accèsits amb material escolar de dibuix que correspondran als dos següents classificats de cada rang d'edat. En el mes de maig es procedirà a l'exposició de tots els treballs realitzats pels xiquets i xiquetes, a més d'aquells que per rang d'edat no puguen participar en el concurs.

No és necessària la inscripció prèvia per a la participació en el concurs i el jurat que decidirà els millors treballs estarà compost per Carmen Michavila, Elena Uriel, Josep Espinosa i un membre del Col·lectiu que farà de secretari o secretària.​

*   [](http://www.facebook.com/sharer.php?u=https://aytosagunto.es/va/actualitat/el-col-lectiu-pel-patrimoni-saguntí-presenta-el-concurs-per-a-escolars-dibuixa-el-teu-patrimoni/ "Facebook")
*   [](http://twitter.com/share?url=https://aytosagunto.es/va/actualitat/el-col-lectiu-pel-patrimoni-saguntí-presenta-el-concurs-per-a-escolars-dibuixa-el-teu-patrimoni/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-col-lectiu-pel-patrimoni-saguntí-presenta-el-concurs-per-a-escolars-dibuixa-el-teu-patrimoni/ "Linked In")
*   [](mailto:?body=https://aytosagunto.es/va/actualitat/el-col-lectiu-pel-patrimoni-saguntí-presenta-el-concurs-per-a-escolars-dibuixa-el-teu-patrimoni/)